Джыри проценти 2,7-рэ къахэхъощт — Адыгэ макъ\nДжыри проценти 2,7-рэ къахэхъощт\nАр УФ-м и Президентэу Владимир Путиным иунашъохэм ащыщ.\nСтрахо­ва­ниемкIэ пенсиехэм проценти 5,9-рэ къахэхъуагъэу илъэсыкIэу къи­хьагъэм ищылэ мазэ и 1-м къыщегъэжьагъэу къаты. Илъэс къэс ащ тетэу пен­сиехэм къахэгъэхъогъэным кIэщакIо фэхъугъэри Владимир Путиныр ары.\nУрысые политическэ партиеу «Единая Россия» зыфиIорэм изэхэсыгъоу илъэсэу икIыгъэм игъэмафэ зэхащэгъагъэми, пресс-конференциеу къэралыгъом ипащэ тыгъэ­гъэзэ мазэм къытыгъэми ар къащиIогъагъ.\nДжыри илъэсыкIэу къи­хьагъэм мыщ къыфигъэзэжьызэ, инфляциер ­проценти 8,4-кIэ зэрэдэ­кIоягъэм фэшI проценти 8,6-м индексациер нагъэсынэу унашъо къышIыгъ. Аущтэу къызыхагъахъокIэ инфляциеу проценти 8,4-кIэ дэкIоягъэм нахьи нахьыбэкIэ пенсиехэр къа­Iэтыгъэхэу мэхъу.\n— Пенсиехэр илъэсым икъихьагъум индексацие тшIыгъэх шъхьаем, инфляциер зэрэдэкIоягъэм къы­хэкIэу цIыфхэм нахьыбэу агъэкIодын фаеу мэхъу, ахъщэ тынхэм къахэхъуагъэм ишIогъэшхо къэкIо­жьырэп. Джыри тапэкIэ инфляцием къыгъэлъэгъо­щтыр къэшIэгъуай. Ар къы­дэтлъытэзэ, непэ ащ проценти 8,4-рэ хэхъуа­гъэмэ, пенсиехэр про­центи 8,6-кIэ индексацие тшIын фае, — къыIуагъ Владимир Путиным.\nПрезидентым пшъэ­рылъэу къафишIыгъэр агъэцакIэзэ, охътэ кIэкIым ищыкIэгъэ Iофтхьабзэхэр Правительствэм зэшIуихыгъэх. Джы мары проценти 5,9-рэ къахэ­хъуагъэу щылэ мазэм и 1-м къыщегъэжьагъэу къатырэ пенсиехэм джыри проценти 2,7-кIэ къаIэтыгъэу къатынэу ра­гъэжьэщт. ЗэрэхъурэмкIэ, мэзитIум пенсиехэм къахахъорэр зэхэубытагъэу проценти 8,6-рэ.\nПредыдущая Тхылъэу птыгъэм узэрэлъыплъэщтыр\nСледущая Процент 70-рэ фэдизмэ вакцинэр ахалъхьагъ